Орфографием иIоф изэшIохын сыдигъокIи хьылъэу щыт. Правилэхэр кIэлэеджакIохэми къагурыIоу, зэрагъэшIэнымкIи къафэпсынкIэу щытынхэ фаех, правилэхэм научнагъэу ахэлъым шIэныгъэлэжьхэри ыгъэрэзэнхэ фае, правилэхэр гъэсэныгъэшхо зимыIэ цIыфхэми къабылыкIэ аштэн фае. Арышъ, обществэм щыщ цIыф куп зэфэшъхьаф пстэухэм зэфэдэу зэдаштэрэ тхэкIэ шапхъэхэр къэбгъэунэфынхэр IэшIэхэп. ЕтIани орфографиер бзэ Iофыгъо къодыеп, ар политикэ ыкIи къэралыгъо Iофыгъоуи щыт. «Урыс тхыбзэр нахьышIу шIыгъэныр – ар техникэ пшъэрылъэп, ищыкIагъэу щыт политикэ пшъэрылъ нахь», –  щатхы урысыбзэмкIэ орфографие проектым (I930). Джары орфографием иIоф къэралыгъо органхэм пэщэныгъэ дызэрахьэн фаеу зыкIэхъурэр, унашъоуи (законэуи) зыкIашIырэр.